b'\n_START_ARTICLE_\nLadyfest\n_START_PARAGRAPH_\nLeidifestas (angl. Ladyfest) yra metiniai ne pelno siekiantys global\xc5\xabs muzikos ir meno festivaliai, skirti propaguoti moter\xc5\xb3 id\xc4\x97jas ir jud\xc4\x97jim\xc4\x85. Leidifestas kilo i\xc5\xa1 \xe2\x80\x9ePasidaryk pats\xe2\x80\x9c (DIY\xc2\xa0\xe2\x80\x93 Do It Yourself) etinio jud\xc4\x97jimo id\xc4\x97j\xc5\xb3, post\xc5\xabm\xc4\xaf ir \xc4\xafkv\xc4\x97pim\xc4\x85 \xc5\xa1iam renginiui suteik\xc4\x97 feministinis\xc2\xa0\xe2\x80\x93 muzikinis Riot grrrl jud\xc4\x97jimas, atsirad\xc4\x99s 1990\xc2\xa0m. Olimpijoje, Va\xc5\xa1ingtono valstijoje (JAV)._NEWLINE_Pirmasis Leidifestas \xc4\xafvyko 2000\xc2\xa0m. rugpj\xc5\xabt\xc4\xaf Olimpijos mieste, tuo metu jame dalyvavo apie 2000 \xc5\xbemoni\xc5\xb3. Pagrindiniai festivalio organizatoriai buvo amerikiet\xc4\x97s: daininink\xc4\x97 Sara Dauer, indie rock grup\xc4\x97s \xe2\x80\x9eSleater-Kinney\xe2\x80\x9c nar\xc4\x97s, muzikant\xc4\x97 \xc5\xa0arlyn Mari Mar\xc5\xa1al, dar \xc5\xbeinoma kaip Ket Pauer (Cat Power), ir daininink\xc4\x97 Nyko Keis, taip pat Teresa Karmodi._NEWLINE_Kitais metais pana\xc5\xa1\xc5\xabs renginiai nuvilnijo per vis\xc4\x85 pasaul\xc4\xaf\xc2\xa0\xe2\x80\x93 Leidifest\xc4\x85 rengti prad\xc4\x97jo urbanizacijos centrai tokie kaip Amsterdamas, Atlanta (JAV valstija), Belgija, Berlynas, Birmingamas (D. Britanija), Braitonas (D. Britanija), Bristolis (D. Britanija), Bruklinas (Niujorko rajonas), Kolumbija (JAV valstija), \xc4\x8cikaga, Dublinas, Glazgas (D. Britanija), Londonas, Los And\xc5\xbeelas, Melburnas (Australija), Orlandas (JAV miestas), Otava (Kanada), Filadelfija (JAV valstija), San Franciskas, San Diegas (JAV miestas), Torontas (Kanada), Va\xc5\xa1ingtonas (JAV sostin\xc4\x97). Nuo 2000-\xc5\xb3j\xc5\xb3 per pirmus ketverius metus visame pasaulyje \xc4\xafvyko 64 tokie festivaliai._NEWLINE_Kiekviename regione festivalis organizuojamas nepriklausomai nuo kit\xc5\xb3, da\xc5\xbeniausiai jo iniciatyvin\xc4\x97 grup\xc4\x97 yra moterys savanor\xc4\x97s. Visi Leidifesto festivaliai pasi\xc5\xbeymi tuo pa\xc4\x8diu pavadinimu ir filosofija. \xc5\xa0ie bendri r\xc4\x97mai savanori\xc5\xb3 yra u\xc5\xbepildomi kiekvienai kult\xc5\xabrai, visuomenei unikaliu turiniu\xc2\xa0\xe2\x80\x93 menais, muzika, filmais, seminarais (workshops), kitomis veiklomis.\n_START_SECTION_\nRenginiai\n_START_PARAGRAPH_\nLeidifesto renginiuose dalyvauja \xc4\xafvairios muzikin\xc4\x97s, politin\xc4\x97s grup\xc4\x97s, vyksta paskaitos, seminarai ir diskusijos aktualia ly\xc4\x8di\xc5\xb3 tematika. Per festival\xc4\xaf paprastai i\xc5\xa1bandoma ne tik tradici\xc5\xa1kai moteri\xc5\xa1kam lyties vaidmeniui \xe2\x80\x9enetinkanti\xe2\x80\x9c veikla (gitaros, riedlen\xc4\x8di\xc5\xb3, mechanikos kursai, atviro mikrofono sesijos), bet skatinama \xc4\xafsitraukti ir \xc4\xaf tokius u\xc5\xbesi\xc4\x97mimus kaip mezgimas, rankdarbiai, \xc5\xa1okiai. \xc5\xa0iais renginiais yra siekiama skatinti mergin\xc5\xb3 ir moter\xc5\xb3 savirai\xc5\xa1k\xc4\x85 bei tobulinti j\xc5\xb3 sugeb\xc4\x97jimus. Kai kurie seminarai yra skirti tik moterims, ta\xc4\x8diau didel\xc4\x97 dalis koncert\xc5\xb3, film\xc5\xb3 per\xc5\xbei\xc5\xabr\xc5\xb3, meno parod\xc5\xb3 yra atviri visiems._NEWLINE_Akcentuojami antiseksistiniai ir antihomofobiniai Leidifesto tikslai ir idealai,_NEWLINE_kurie yra realizuojami \xc4\xafvairiais b\xc5\xabdais\xc2\xa0\xe2\x80\x93 nuo agresyvios hardcore muzikos iki \xc5\xa1velni\xc5\xb3 ir subtili\xc5\xb3 pokalbi\xc5\xb3 per seminarus._NEWLINE_Nepaisant skirtingo turinio ir keliam\xc5\xb3 problem\xc5\xb3, visi Leidifesto festivaliai siekia to paties pirmojo Leidifesto Olimpija i\xc5\xa1kelto tikslo\xc2\xa0\xe2\x80\x93 ne tik pabr\xc4\x97\xc5\xbeti ir d\xc5\xbeiaugtis jau esan\xc4\x8diu moter\xc5\xb3 ind\xc4\x97liu \xc4\xaf kult\xc5\xabr\xc4\x85, moksl\xc4\x85, bet ir \xc5\xa1viesti, \xc4\xafgalinti ir \xc4\xafkv\xc4\x97pti publik\xc4\x85 \xe2\x80\x9eeiti namo ir kurti savo pa\xc4\x8dios/paties gyvenim\xc4\x85 savo erdv\xc4\x97je\xe2\x80\x9c._NEWLINE_Lietuvoje pirmasis Leidifestas \xe2\x80\x9eSabota\xc5\xbeo\xe2\x80\x9c pavadinimu surengtas 2007\xc2\xa0m. gegu\xc5\xbe\xc4\x97s 10-12 dienomis Vilniuje. J\xc4\xaf reng\xc4\x97 \xc4\xaf \xe2\x80\x9eNaujos kartos moter\xc5\xb3 iniciatyvos\xe2\x80\x9c (NKMI) jud\xc4\x97jim\xc4\x85 susib\xc5\xabrusios moterys.'